কে জানে একজন সাইকোএনালিস্ট বা মনঃসমীক্ষক এসব স্বপ্নের কি মানে দাঁড় করাবেন (স্বপ্নের সাপ কি আসলেই সাপ, নাকি অন্যকিছুর রূপক?)! এই স্বপ্নগুলো পরস্পর থেকে খুবই আলাদা। কিন্তু তাদের মাঝে দুইটি বৈশিষ্ট্য একই রকম। প্রথমতঃ, সব স্বপ্নে ‘আমি’-ই মূল চরিত্র, আর স্বপ্নের ঘটনাগুলো ‘বর্তমান’ কালে ঘটছে। এটা আসলে সকল স্বপ্নেরই সাধারণ বৈশিষ্ট্য, সব স্বপ্ন-অভিজ্ঞতা আসলে “বর্তমান কাল, প্রথম পুরুষ” কেন্দ্রীক ঘটনা। স্বপ্ন ১ হলো ঘুমিয়ে পড়ার কিছুক্ষণের মধ্যে দেখা স্বপ্নের প্রতিনিধি। এরা বেশ সংক্ষিপ্ত — আর এসব স্বপ্নে প্রবল ইন্দ্রিয়-অনুভূতি অনুভূত হলেও স্বপ্নের ঘটনা বেশিদূর এগিয়ে কোন গল্প তৈরি করে না। এই স্বপ্নেরা দৃশ্যের কেবল একটি অংশ মাত্র, তেমন কোন বিস্তারিত ছবিও তৈরি হয় না আর বিশেষ কোন আবেগও থাকে না। এ ধরনের স্বপ্নেরা যৌক্তিক, জাগ্রত অবস্থার অভিজ্ঞতার সাথে সংগতিপূর্ণ, আর এরা কোন হ্যালুসিনেশন বা বিভ্রম তৈরি করে না। প্রায়ই দেখা যায় ঘুমে-ঢলে পড়ার পর দেখা স্বপ্নেরা পূর্বদিনের অভিজ্ঞতাকে যুক্ত করে তৈরি। হার্ভার্ড মেডিকেল স্কুলে করা একটি গবেষণয় রবার্ট স্টিকগোল্ড ও তাঁর সহকর্মীরা স্বেচ্ছাসেবকদের কম্পিউটার ভিডিও গেমডাউনহিল রেসার ২ কয়েক ঘন্টার জন্য খেলতে দেন। ঐ দিন রাতের ঘুমে ৯০ শতাংশের বেশি স্বেচ্ছাসেবক ভিডিও গেমটির বিভিন্ন দৃশ্য স্বপ্নে দেখার কথা জানান। তবে তাদেরকে ঘুমে ঢুলে পড়ার কিছুক্ষন পরেই জাগিয়ে দেয়া হয়েছিলো — রাতের মধ্য বা শেষ ভাগ নয় যখন গভীর নন-রেম ঘুম (৩য় থেকে ৪র্থ ধাপ) ও রেম ঘুম কর্তৃত্ব করে।